Ranchi : संतालपरगना ही नहीं, पूरे झारखंड में मसानजोर डैम को लेकर राजनीति काफी गर्म है. हाल ही में बीजेपी के कार्यकर्ताओं ने झारखंड की जमीन पर लगे बंगाल सरकार के वेलकम गेट पर झारखंड सरकार का लोगो भी चिपका दिया था, जिसके बाद बंगाल पुलिस ने लोगो को हटाया. जबकि, बंगाल की सीमा वहां से करीब 30 किमी दूर है. मामले को लेकर झारखंड सरकार की कल्याण मंत्री और दुमका से विधायक डॉ लुईस मरांडी ने बंगाल सरकार को चेताया था. न्यूज विंग इस मामले पर लगातार लिखता आया है. न्यूज विंग ने उस करार को अपने पोर्टल पर पब्लिश किया कि किन बातों के एकरारनामे के बाद तत्कालीन बिहार सराकर ने बंगाल सरकार को मसानजोर डैम सुपुर्द किया था. दस करार में से एक ही करार तत्कालीन बिहार सरकार ने पूरा किया, बाकी सभी करार कागजों पर रह गये. इसी मामले को लेकर झारखंड सरकार की कल्याण मंत्री डॉ लुईस मरांडी ने न्यूज विंग के ब्यूरो चीफ अक्षय कुमार झा से बात की.